**ΠΡΟΚΗΡΥΞΗ – ΑΝΑΚΟΙΝΩΣΗ**

**ΔΙΑΤΜΗΜΑΤΙΚΟΥ ΠΡΟΓΡΑΜΜΑΤΟΣ ΜΕΤΑΠΤΥΧΙΑΚΩΝ ΣΠΟΥΔΩΝ**

«Δεοντολογία και Ηθική στις Βιοϊατρικές Επιστήμες»

 Το Τμήμα Ιατρικής σε συνεργασία με το Τμήμα Νοσηλευτικής της Σχολής Επιστημών Υγείας του Πανεπιστημίου Θεσσαλίας, ανακοινώνουν την έναρξη υποβολής αιτήσεων για το ακαδημαϊκό έτος 2021-2022 του Διατμηματικού Προγράμματος Μεταπτυχιακών Σπουδών (ΔΠΜΣ) με τίτλο: «Δεοντολογία και Ηθική στις Βιοϊατρικές Επιστήμες», το οποίο οδηγεί στην απονομή αντίστοιχου Διπλώματος Μεταπτυχιακών Σπουδών (ΔΜΣ) και διέπεται από τον Κανονισμό Μεταπτυχιακών Σπουδών του Πανεπιστημίου Θεσσαλίας.

Το Δ.Π.Μ.Σ. έχει ως αντικείμενο την οριοθέτηση και αποκατάσταση σημαντικών εννοιών και αρχών της Ηθικής και της Δεοντολογίας που διέπει όλο το φάσμα των Επιστημών Υγείας συμπεριλαμβανομένων και όλων των Βιο-επιστημών γενικότερα. Η εξοικείωση των φοιτητών με τις ηθικές, νομικές αρχές και ζητήματα που συνδέονται με την άσκηση της Ιατρικής και των Επιστημών Υγείας καθώς και των Βιο-επιστημών θα συμβάλλουν στη θωράκιση τους κατά την άσκηση των επαγγελματικών καθηκόντων τους με στόχο τη μελλοντική αποφυγή σφαλμάτων, ικανών να απειλήσουν την επαγγελματική τους υπόσταση και αξιοπρέπεια. Η κατανόηση ότι ζούμε σε μια κοινωνία με συγκρουόμενες πεποιθήσεις όπου η κριτική διερεύνηση και η ηθική τεκμηρίωση αποτελούν αναγκαίες προϋποθέσεις για τη λήψη αποφάσεων είναι αναπόσπαστο στοιχείο της καθημερινής πράξης και της σύγχρονης έρευνας στην Ιατρική και στις Βιο-επιστήμες.

Στο Δ.Π.Μ.Σ. «Δεοντολογία και Ηθική στις Βιοϊατρικές Επιστήμες» γίνονται δεκτοί ως Μεταπτυχιακοί Φοιτητές (ΜΦ) απόφοιτοι των Τμημάτων Σχολών Επιστημών Υγείας (Ιατρικής, Οδοντιατρικής, Νοσηλευτικής, Βιοχημείας και Βιοτεχνολογίας, Βιολογίας, Φαρμακευτικής, Μοριακής Βιολογίας και Γενετικής, Κτηνιατρικής, Φυσικοθεραπείας) των ΑΕΙ της ημεδαπής ή ομοταγών ιδρυμάτων της αλλοδαπής, τα οποία έχουν συνάφεια με το γνωστικό αντικείμενο του Δ.Π.Μ.Σ., καθώς και πτυχιούχοι ΑΤΕΙ με συναφή αντικείμενα (Ιατρικών εργαστηρίων, Τεχνολόγων Ακτινολογικού, Φυσικοθεραπείας, Νοσηλευτικής, Μαιευτικής).

Η χρονική διάρκεια σπουδών για την απονομή του Διπλώματος Μεταπτυχιακών Σπουδών (ΔΜΣ) ορίζεται σε τρία (3) εξάμηνα, με έναρξη τον Οκτώβριο του 2021. Τα δίδακτρα του Δ.Π.Μ.Σ. ανέρχονται σε 2.500 ευρώ (Α’ εξάμηνο: 1.000 ευρώ, Β’ εξάμηνο: 1.000 ευρώ, Γ’ εξάμηνο: 500 ευρώ). Ο αριθμός των εισακτέων ορίζεται κατ' ανώτερο όριο σε τριάντα (30) φοιτητές κατ' έτος.

Υποτροφία για εκπόνηση Διδακτορικής Διατριβής στο Τμήμα Ιατρικής του Πανεπιστημίου Θεσσαλίας, δίδεται σε έναν εκ των αριστευσάντων φοιτητών με βάση τη βαθμολογία του, που θα τελειώσει εγκαίρως τις σπουδές και θα πιστοποιείται από την τριμελή επιτροπή. Το ποσό της υποτροφίας ανέρχεται στα 2.000€.

Για την απόκτηση του Διπλώματος Μεταπτυχιακών Σπουδών οι φοιτητές/τριες οφείλουν να συγκεντρώσουν 90 Πιστωτικές Μονάδες (ECTS) συνολικά, από την παρακολούθηση και εξέταση καθώς και από την εκπόνηση μεταπτυχιακής διπλωματικής εργασίας. Οι φοιτητές/τριες οφείλουν να παρακολουθήσουν οκτώ (8) υποχρεωτικά μαθήματα. Τα μαθήματα του Δ.Π.Μ.Σ. πραγματοποιούνται μία (1) φορά το μήνα Παρασκευή απόγευμα και Σάββατο. Η γλώσσα διδασκαλίας του Δ.Π.Μ.Σ. είναι η Ελληνική. Η γλώσσα εκπόνησης διπλωματικής εργασίας είναι τόσο η Ελληνική όσο και η Αγγλική.

Η επιλογή των φοιτητών/τριων στο Δ.Π.Μ.Σ. γίνεται κατόπιν αξιολόγησης των παρακάτω δικαιολογητικών:

1. Αίτηση Υποψηφιότητας (στην ιστοσελίδα του Δ.Π.Μ.Σ.)

2. Αναλυτικό βιογραφικό σημείωμα (σύμφωνα με το υπόδειγμα που θα βρείτε στην ιστοσελίδα του Δ.Π.Μ.Σ.)

3. Αντίγραφο πτυχίου ή βεβαίωση ότι ο υποψήφιος εκπλήρωσε τις εκπαιδευτικές του υποχρεώσεις. Στις περιπτώσεις πτυχιούχων πανεπιστημίων της αλλοδαπής συνυποβάλλεται πιστοποιητικό αναγνώρισης από ΔΟΑΤΑΠ

4. Αντίγραφο Αναλυτικής Βαθμολογίας

5. Επιστημονικές δημοσιεύσεις, διακρίσεις, και αποδεικτικά ερευνητικής δραστηριότητας (εάν υπάρχουν)

6. Αποδεικτικά επαγγελματικής εμπειρίας (εάν υπάρχουν)

7. Δύο συστατικές επιστολές

8. Φωτοτυπία δύο όψεων της αστυνομικής ταυτότητας

9. Αποδεικτικό γνώσης ξένων γλωσσών επίσημα μεταφρασμένο

10. Μία φωτογραφία ταυτότητας

\* Σημειώστε ότι θα χρειαστεί να προσκομίσετε τα πρωτότυπα εντός τριών (3) ημερών εάν ζητηθούν

**ΑΙΤΗΣΕΙΣ ΜΕ ΕΛΛΙΠΗ ΣΤΟΙΧΕΙΑ ΔΕ ΘΑ ΓΙΝΟΝΤΑΙ ΔΕΚΤΕΣ**

Προθεσμία Υποβολής Αιτήσεων: **23 Ιουλίου 2021**

(με σφραγίδα ταχυδρομείου ή απόδειξη courier)

Ανακοίνωση αποτελεσμάτων: **9 Αυγούστου 2021**

Για περισσότερες πληροφορίες, οι ενδιαφερόμενοι καλούνται να ανατρέξουν στην ιστοσελίδα: [www.med.uth.gr/pmsBioethics](http://www.med.uth.gr/pmsBioethics) ή να απευθυνθούν στη Γραμματεία: Τηλ: 2410685539, 2410685603 (Δευτέρα - Παρασκευή, 10:00-14:00) e-mail: msc.deontologia@gmail.com

**Αποστολή των δικαιολογητικών στην παρακάτω διεύθυνση:**

Γραμματεία Διατμηματικού Προγράμματος Μεταπτυχιακών Σπουδών

«Δεοντολογία και Ηθική στις Βιοϊατρικές Επιστήμες»

Τμήμα Ιατρικής, Σχολή Επιστημών Υγείας, Πανεπιστήμιο Θεσσαλίας

Πανεπιστημίου 3, Κτίριο Βιβλιοθήκης, 1ος όροφος, Βιόπολις, 41500, Λάρισα

Τηλ: 2410685539, 2410685603

Αθανάσιος Γιαννούκας

Καθηγητής Αγγειοχειρουργικής

Διευθυντής του Διατμηματικού Προγράμματος Μεταπτυχιακών Σπουδών

--

Γραμματεία Προγράμματος Μεταπτυχιακών Σπουδών

"Δεοντολογία και Ηθική στις Βιοϊατρικές Επιστήμες"
Τμήματος Ιατρικής Παν/μίου Θεσσαλίας

Δ/νση: Πανεπιστημίου 3, Κτίριο ΒΙΟΠΟΛΙΣ

41500, Λάρισα

Τηλ: 2410685539, 2410685603
e-mail: msc.deontologia@gmail.com